เขียนย่อหน้าเกี่ยวกับเหตุผลที่เวียดนามน่าลงทุน
เหตุผลที่เวียดนามเป็นประเทศที่น่าลงทุนมีหลายปัจจัยมาก เริ่มต้นจากการที่ GDP ขยายตัว 2.9% ในปี 2020 ทำให้เศรษฐกิจยังคงยืดหยุ่นแม้จะต้องเจอกับการระบาดของโควิด-19 ก็ตาม ด้านการผลิตนั้น เวียดนามมีสินค้ากลุ่มสำคัญคือ กลุ่มวงจรไฟฟ้าและโทรศัพท์มือถือ ที่เติบโตได้ดีที่สุดในบรรดาสินค้าส่งออก แถมยังเป็นฐานการผลิตที่สำคัญของประเทศจีน ญี่ปุ่น เกาหลีใต้ และสหรัฐอเมริกาอีกด้วย ทำเลที่ตั้งของเวียดนามก็เอื้อต่อการค้าและธุรกิจ เพราะมีพื้นที่ตั้งอยู่ศูนย์กลางของเอเชียตะวันออกเฉียงใต้ และตั้งใกล้อยู่กับประเทศจีน เวียดนามยังได้รับการสนับสนุนจากภาครัฐอย่างต่อเนื่อง ทั้งข้อตกลงทางการค้า การพัฒนาโครงสร้างพื้นฐาน และการเปิดรับการลงทุนจากต่างประเทศ ในปี 2020 เวียดนามมีจำนวนประชากรเป็นอันดับที่ 15 ของโลก ด้วยจำนวนประชากรมากกว่า 97 ล้านคน สะท้อนให้เห็นถึงอนาคตสำหรับกำลังแรงงานที่มาพร้อมกับการพัฒนาประเทศและเศรษฐกิจ และสุดท้ายคือ เวียดนามมีอัตราการใช้อินเทอร์เน็ตสูง เป็นปัจจัยที่ช่วยให้เกิดธุรกิจ Start-up นั่นเอง

บทเรียนจากย่อหน้านี้

ทำไมเวียดนามถึงน่าลงทุน?

GDP เติบโตอย่างแข็งแกร่ง
แม้ว่าจะต้องประสบกับการระบาดของโควิด-19 แต่เศรษฐกิจของเวียดนามยังคงมีความยืดหยุ่น โดยในปี 2020 GDP ของเวียดนามขยายตัว 2.9% ซึ่งเป็นหนึ่งในอัตราการเติบโตของ GDP ที่สูงที่สุดในโลก การเติบโตนี้ได้รับแรงหนุนจากกิจกรรมทางเศรษฐกิจภายในประเทศที่ฟื้นตัวและตัวเลขการส่งออกที่แข็งแกร่ง โดยเฉพาะอย่างยิ่ง การส่งออกอุปกรณ์อิเล็กทรอนิกส์ ซึ่งเป็นผลจากความต้องการใช้อุปกรณ์อิเล็กทรอนิกส์ที่เพิ่มขึ้นจากมาตการทำงานที่บ้าน ในขณะที่ GDP ของเวียดนาม ปี 2021 ขยายตัว 2.6% ลดลงจากปี 2020 เล็กน้อย โดยตั้งแต่ปี 2015-2019 GDP ของประเทศเวียดนามเฉลี่ยอยู่ที่ 6.8% สำหรับ GDP ปี 2022 World Bank คาดการณ์ว่า GDP ของเวียดนามจะกลับมาเติบโตที่ 5.5%
เวียดนามยังเป็นหนึ่งในประเทศที่มีการเติบโตของ GDP Per Capita เร็วที่สุดในอาเซียน และยังมี Upside อีกมาก โดยได้แสดงให้เห็นถึงการเติบโตทางเศรษฐกิจที่มั่นคงในช่วงสองถึงสามทศวรรษที่ผ่านมา ในปี 2000 เวียดนามเป็นประเทศที่มีขนาดเศรษฐกิจใหญ่เป็นอันดับที่ 60 ของโลก และไต่ขึ้นมาอยู่อันดับที่ 44 และ 40 ในปี 2019 และ ปี 2021 ตามลำดับ โดยมีการคาดการณ์ว่า เวียดนามจะกลายเป็นประเทศที่มีขนาดเศรษฐกิจใหญ่เป็นอันดับที่ 20 ของโลกภายในปี 2050

สินค้าอุตสาหกรรมขยายตัวอย่างก้าวกระโดด
เวียดนามเป็นฐานการผลิตที่สำคัญของหลาย ๆ ประเทศ โดยคู่ค้าที่สำคัญของเวียดนามได้แก่ สหรัฐฯ จีน ญี่ปุ่น และเกาหลีใต้ ซึ่งมีสินค้ากลุ่มโทรศัพท์มือถือ และกลุ่มวงจรไฟฟ้า (IC) ที่เติบโตดีที่สุดในบรรดาสินค้าส่งออกของเวียดนาม โดยเติบโตมากกว่า 400% ในรอบ 5 ปี

ทำเลที่ตั้งของประเทศเอื้อต่อการค้าและธุรกิจ
ที่ตั้งของประเทศเวียดนามเอื้อต่อการทำค้าและธุรกิจ โดยเวียดนามตั้งอยู่ในที่ตั้งที่เป็นศูนย์กลางของเอเชียตะวันออกเฉียงใต้ นอกจากนี้ที่ตั้งของประเทศยังตั้งใกล้อยู่กับตลาดที่ใหญ่ที่สุดในเอเชียอย่างประเทศจีน ลักษณะของชายฝั่งทะเลที่ยาวของเวียดนามช่วยให้สามารถเข้าถึงทะเลจีนใต้และเส้นทางเดินเรือหลักของโลกได้
เมืองหลวงของเวียดนามอย่างกรุงฮานอยที่ตั้งอยู่ทางตอนเหนือของประเทศอยู่ในตำแหน่งที่สะดวกสำหรับการค้า ในขณะที่นครโฮจิมินห์ซึ่งตั้งอยู่ทางตอนใต้ เป็นเมืองที่มีประชากรมากที่สุดและถือเป็นเมืองแห่งอุตสาหกรรมขนาดใหญ่ของประเทศ นอกจากนี้ยังเป็นหนึ่งในเมืองที่เติบโตเร็วที่สุดในเอเชียอีกด้วย การมีเมืองใหญ่ตั้งอยู่ฝั่งตรงข้ามของประเทศทำให้ง่ายต่อการทำธุรกิจทั้งในและนอกประเทศ

การสนับสนุนจากภาครัฐเป็นไปอย่างต่อเนื่อง
- ข้อตกลงทางการค้า รัฐบาลเวียดนามมีการทำข้อตกลงทางการค้าที่หลากหลาย ซึ่งจะช่วยส่งเสริมการเติบโตทางเศรษฐกิจของประเทศ เช่น การเป็นหนึ่งในสมาชิกอาเซียนและเขตการค้าเสรีอาเซียน (AFTA) ข้อตกลงหุ้นส่วนยุทธศาสตร์เศรษฐกิจภาคพื้นแปซิฟิก (TPP) ข้อตกลงทางการค้าทวิภาคี (BTA) กับสหรัฐฯ และ ข้อตกลงการค้าเสรีกับญี่ปุ่นและเกาหลี เป็นต้น
- การพัฒนาโครงสร้างพื้นฐาน รัฐบาลเวียดนามมีนโยบายในการพัฒนาโครงสร้างพื้นฐานอย่างต่อเนื่อง โดยมีการระดุมทุนเพื่อสร้างและปรับปรุงทางด่วน สนามบิน และท่าเรือทั่วประเทศ ซึ่งการคมนาคมขนส่งที่สะดวกจะทำให้การทำธุรกิจในเวียดนามง่ายขึ้น
- เปิดรับการลงทุนจากต่างประเทศ ในเวียดนาม อุตสาหกรรมส่วนใหญ่อนุญาตให้มีการลงทุนโดยตรงจากต่างประเทศ (FDI) โดยรัฐบาลได้ทำการเปลี่ยนแปลงกฎระเบียบและเพิ่มนโยบายเพื่อดึงดูดเงินทุนจากต่างประเทศ เช่น ลดอัตราภาษีเงินได้นิติบุคคลหรือยกเว้นภาษีสำหรับอุตสาหกรรมต่าง ๆ ยกเว้นอากรขาเข้าในบางประเภทสินค้า เช่น วัตถุดิบ ลดหรือยกเว้นภาษีการเช่าที่ดินหรือภาษีการใช้ที่ดิน เป็นต้น

ทรัพยากรมนุษย์มีคุณภาพและอยู่ในวัยแรงงานเป็นส่วนใหญ่
ในปี 2020 เวียดนามมีจำนวนประชากรมากเป็นอันดับที่ 15 ของโลกด้วยจำนวนประชากรมากกว่า 97 ล้านคน โดยคิดเป็นประมาณ 1.25% ของประชากรโลก ซึ่งในช่วงห้าปีที่ผ่านมา ประชากรเวียดนามเพิ่มขึ้นโดยเฉลี่ย 1% และคาดว่าประชากรเวียดนามจะเพิ่มสูงถึง 104 ล้านคนภายในปี 2030 ตามแผนยุทธศาสตร์ ‘เวียดนาม 2030’ การเติบโตของประชากรที่คงที่บ่งชี้ถึงอนาคตที่สดใสสำหรับกำลังแรงงานของประเทศ ที่มักมาพร้อมกับการพัฒนาเมืองและการพัฒนาเศรษฐกิจ พร้อมกับช่วยหนุนการบริโภคในประเทศให้เติบโตอีกด้วย
ซึ่งจากข้อมูลของ Worldometers ระบุไว้ว่า อายุมัธยฐานของประชากรเวียดนามคือ 32.5 ปี ตามรายงานของ World Bank ระบุไว้ว่าประชากรเวียดนามประมาณ 70% มีอายุต่ำกว่า 35 ปี เวียดนามมีอัตราการมีส่วนร่วมในกำลังแรงงาน (Labour Force Participation Rate) เป็นอันดับสามในเอเชียที่ 68.5% รองจากประเทศคูเวต และเกาหลีเหนือ นอกจากนี้รัฐบาลเวียดนามยังมีการจัดสรรงบประมาณประจำปีประมาณ 20% สำหรับภาคการศึกษา ด้วยเหตุนี้เวียดนามจึงมีแรงงานที่อายุน้อยและมีการศึกษาสูง

อัตราการใช้อินเทอร์เน็ตสูง หนุน Start-up เกิดง่าย
ประชากรของประเทศเวียดนามอยู่ในวัยแรงงานจำนวนมาก จึงส่งผลให้อัตราการใช้อินเทอร์เน็ตในประเทศเวียดนามสูงตามไปด้วย ซึ่งปัจจัยนี้จะช่วยหนุนให้เกิดธุรกิจ Start-up ที่จะส่งผลดีต่อเศรษฐกิจในอนาคต
ความรู้ทางการเงิน